CELEX: 32021D1940
Language: bg
Date: 2021-11-09 00:00:00
Title: Решение (ЕС) 2021/1940 на Съвета от 9 ноември 2021 година за частично спиране на прилагането на Споразумението между Европейския съюз и Република Беларус за облекчаване на визовия режим

10.11.2021   
               
               
                  BG
               
               
                  Официален вестник на Европейския съюз
               
               
                  L 396/58
               
            
         РЕШЕНИЕ (ЕС) 2021/1940 НА СЪВЕТА
         от 9 ноември 2021 година
         за частично спиране на прилагането на Споразумението между Европейския съюз и Република Беларус за облекчаване на визовия режим
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2, буква а) и член 218, параграф 9 от него,
         като взе предвид Споразумението между Европейския съюз и Република Беларус за облекчаване на визовия режим (1), и по-специално член 14, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Споразумението между Европейския съюз и Република Беларус за облекчаване на визовия режим („Споразумението за облекчаване“) влезе в сила на 1 юли 2020 г., едновременно със Споразумението между Европейския съюз и Република Беларус за обратно приемане на незаконно пребиваващи лица (2) („Споразумението за обратно приемане“).
                  
               
                     (2)
                  
                  
                     Целта на Споразумението за облекчаване е да се облекчи, при условията на взаимност, визовият режим за гражданите на Съюза и на Беларус за планиран престой от не повече от 90 дни в рамките на всеки 180-дневен период. Споразумението за облекчаване допринася за засилването на междуличностните контакти и споделянето на ценностите, включително зачитане на правата на човека и демократичните принципи.
                  
               
                     (3)
                  
                  
                     Съгласно член 14, параграф 5 от Споразумението за облекчаване всяка страна може да спре изцяло или отчасти прилагането на Споразумението за облекчаване. Другата страна се уведомява за решението за спиране не по-късно от 48 часа преди неговото влизане в сила. Страната, спряла прилагането на Споразумението за облекчаване, информира незабавно другата страна веднага щом причините за спирането престанат да съществуват.
                  
               
                     (4)
                  
                  
                     В отговор на продължаващите брутални репресии срещу всички слоеве на обществото в Беларус, и по-специално във връзка с отвличането на пътнически полет на 23 май 2021 г., Съюзът забрани на беларуските превозвачи да прелитат над територията на Съюза и да имат достъп до летища в Съюза, и въведе четвърти пакет от санкции срещу физически и юридически лица, образувания и органи, както и целенасочени икономически санкции, наложени с Регламент (ЕО) № 765/2006 на Съвета (3) и Решение 2012/642/ОВППС на Съвета (4).
                  
               
                     (5)
                  
                  
                     В отговор на тези ограничителни мерки на 28 юни 2021 г. Беларус предприе ответни мерки, като обяви спирането на участието си в Източното партньорство, и спирането на Споразумението за обратно приемане. На 8 септември 2021 г. в парламента на Беларус беше внесен законопроект за спиране на Споразумението за обратно приемане.
                  
               
                     (6)
                  
                  
                     В същото време в Литва, а напоследък и в Полша и Латвия, се наблюдава безпрецедентно увеличение на незаконните миграционни потоци от Беларус. Това внезапно увеличение навежда на мисълта, че режимът на Беларус насърчава незаконната миграция за политически цели, и по-специално като ответна мярка срещу Литва, Полша и Латвия заради позицията им по отношение на Беларус.
                  
               
                     (7)
                  
                  
                     Действията, предприети от Беларус, нарушават основните принципи, въз основа на които е сключено Споразумението за облекчаване, и са в противоречие с интересите на Съюза и неговите държави членки. По-специално тези действията не зачитат правата на човека или демократичните принципи, и предизвикват незаконна миграция от територията на Беларус към Съюза.
                  
               
                     (8)
                  
                  
                     Поради това прилагането на някои разпоредби на Споразумението за облекчаване относно издаването на визи за краткосрочно пребиваване за някои категории кандидати, а именно членовете на официалните делегации на Беларус, членовете на национални и регионални правителства и парламенти на Беларус, и членовете на Конституционния съд на Беларус и Върховния съд на Беларус при изпълнението на техните служебни задължения, следва да бъде спряно.
                  
               
                     (9)
                  
                  
                     Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (5); следователно Ирландия не участва в приемането на настоящото решение и не е обвързана от него, нито от неговото прилагане.
                  
               
                     (10)
                  
                  
                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,
                  
               ПРИЕ НАСТОЯЩОТО РЕШЕНИЕ:
         
            Член 1
            Спира се прилагането на следните членове от Споразумението между Европейския съюз и Република Беларус за облекчаване на визовия режим („Споразумението за облекчаване“):
            
                        а)
                     
                     
                        член 4, параграф 1, буква а) по отношение на всеки кандидат за виза, който е член на официална делегация на Беларус, включително постоянен член на официална делегация, който въз основа на официална покана до Беларус следва да участва в официални срещи, консултации, преговори или програми за обмен, както и в мероприятия, провеждани на територията на някоя от държавите членки от междуправителствени организации;
                     
                  
                        б)
                     
                     
                        член 5, параграф 1, букви а) и б) по отношение на всеки кандидат за виза, който при изпълнение на служебните си задължения е член на национално или на регионално правителство или парламент на Беларус, на Конституционния съд на Беларус или на Върховния съд на Беларус, както и по отношение на всеки кандидат за виза, който е постоянен член на официалната делегация на Беларус и който след официална покана, отправена до Беларус, следва да участва редовно в срещи, консултации, преговори или програми за обмен, както и в мероприятия, провеждани на територията на някоя от държавите членки от междуправителствени организации;
                     
                  
                        в)
                     
                     
                        член 5, параграф 2, буква а) по отношение на всеки кандидат за виза, член на официална делегация на Беларус, който въз основа на официална покана до Беларус следва да участва редовно в официални срещи, консултации, преговори или програми за обмен, както и в мероприятия, провеждани на територията на държавите членки от междуправителствени организации;
                     
                  
                        г)
                     
                     
                        член 6, параграф 3, букви а) и б) по отношение на всеки кандидат за виза, който е член на национално или регионално правителство или парламент на Беларус, или на Конституционния съд на Беларус или на Върховния съд на Беларус, както и всеки кандидат за виза, който е член на официална делегация на Беларус, включително постоянни членове на официална делегация, който въз основа на официална покана до Беларус следва да участва в официални срещи, консултации, преговори или програми за обмен, както и в мероприятия, провеждани на територията на някоя от държавите членки от междуправителствени организации.
                     
                  
         
            Член 2
            Председателят на Съвета извършва от името на Съюза нотификацията, предвидена в член 14, параграф 5 от Споразумението за облекчаване, не по-късно от 48 часа преди влизането в сила на настоящото решение.
         
         
            Член 3
            Настоящото решение влиза в сила на втория ден след публикуването му в Официален вестник на Европейския съюз.
            
         
         
            Съставено в Брюксел на 9 ноември 2021 година.
            
               
                  За Съвета
               
               
                  Председател
               
               A. ŠIRCELJ
            
         
         
            (1)  ОВ L 180, 9.6.2020 г., стр. 3.
         
            (2)  ОВ L 181, 9.6.2020 г., стр. 3.
         
            (3)  Регламент (ЕО) № 765/2006 на Съвета от 18 май 2006 г. относно ограничителни мерки по отношение на Беларус(ОВ L 134, 20.5.2006 г., стр. 1).
         
            (4)  Решение 2012/642/ОВППС на Съвета от 15 октомври 2012 г. относно ограничителни мерки с оглед на ситуацията в Беларус(ОВ L 285, 17.10.2012 г., стр. 1).
         
            (5)  Решение на 2002/192/ЕО Съвета от 28 февруари 2002 година относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20, специално издание на български език, Глава 19, том 03 стр. 227).